ผู้อำนวยการใหญ่ไอแอลโอ "กาย ไรเดอร์" ชมรัฐบาลไทย รับมือโควิดได้ดี นำพาแรงงานฟื้นเศรษฐกิจโลก
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงผลการหารือกับนายกาย ไรเดอร์ (Mr.Guy Ryder) ผู้อำนวยการใหญ่องค์การแรงงานระหว่างประเทศ หรือไอแอลโอ ในโอกาสที่ได้เดินทางเยือนนครเจนีวา สมาพันธรัฐสวิส เพื่อเข้าร่วมการประชุมประจำปีองค์การแรงงานระหว่างประเทศ สมัยที่ 110 ว่า ความร่วมมือที่ทางไอแอลโอมีให้กับประเทศไทย โดยได้นำเสนอนโยบายที่กระทรวงแรงงานได้ดำเนินการ เพื่อรับมือกับโควิด - 19 เช่น การกระจายวัคซีนให้แก่ผู้ใช้แรงงานและคนทำงาน โดยใช้ฐานข้อมูลของกระทรวงแรงงาน รวมถึงการตรวจค้นหาผู้ติดเชื้อในสถานประกอบกิจการ เพื่อคัดแยกผู้เจ็บป่วยออกมารักษาให้เร็วที่สุด โดยไม่คิดค่าใช้จ่าย การจัดหา hospitel เพื่อให้แรงงานมีที่รักษา การดำเนินโครงการ Factory Sandbox เพื่อรักษาการจ้างงานในภาคการผลิต ให้เศรษฐกิจของประเทศยังคงอยู่ได้ โดยการตรวจ รักษา และกระจายวัคซีนให้แก่แรงงานในโรงงานเป็นผลให้นายจ้างไม่ต้องปิดโรงงาน ลูกจ้างมีงานทำ มีรายได้ และสร้างยอดส่งออกสูงสุดในรอบ 30 ปี โดยได้ยกตัวอย่างบริษัทมินิแบร์ที่ลงทุนใน 22 ประเทศทั่วโลก แต่มีแค่ประเทศไทยเพียงแห่งเดียว ที่สามารถดำเนินการผลิตได้ตามปกติ ทำให้ผู้บริหารบริษัทตัดสินใจลงทุนในประเทศไทยเพิ่มขึ้นอีกกว่า 3 พันล้านบาท รัฐบาลไทยและกระทรวงแรงงานได้ทุ่มเงินงบประมาณกว่า 2 แสนล้านบาท เพื่อเยียวยาและประคับประคองนายจ้างและลูกจ้างให้ผ่านพ้นวิกฤตไปด้วยกัน โดยผู้แทนทั้งฝ่ายนายจ้างและลูกจ้างก็ได้ร่วมกล่าวถ้อยแถลงชื่นชมและขอบคุณนโยบายของรัฐบาลและกระทรวงแรงงาน ในเวทีการประชุมใหญ่ ILC ที่สมาพันธรัฐสวิสรัฐมนตรีว่าการกระทรวงแรงงาน กล่าวด้วยว่า นายกาย ไรเดอร์ กล่าวแสดงความชื่นชมรัฐบาลไทย ในการให้ความสำคัญกับการคุ้มครองแรงงานและส่งเสริมวิสาหกิจที่ยั่งยืน โดยแสดงความยินดีกับความสำเร็จของรัฐบาลไทยในการรับมือกับโควิด-19 ซึ่งไม่ได้แค่เป็นประโยชน์ต่อเศรษฐกิจภายในประเทศเท่านั้น แต่ยังเป็นประโยชน์ต่อการฟื้นฟูเศรษฐกิจโลก ซึ่งควรดำเนินการต่อไป โดยไอแอลโอคาดหวังที่จะได้ทำงานร่วมกับรัฐบาลไทยและการส่งเสริมบทบาทนำของประเทศไทยในด้านแรงงานในฐานะของประธาน APEC ในเวทีการประชุมระดับภูมิภาคเอเซียแปซิฟิก ซึ่งมีกำหนดจัดขึ้นในสิงคโปร์ในเดือนธันวาคมปีนี้